DECIZIA CONSILIULUI
din 1 decembrie 2009
de stabilire a condițiilor de angajare a Înaltului Reprezentant al Uniunii pentru afaceri externe și politica de securitate
(2009/910/UE)
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 243,
având în vedere Regulamentul nr. 422/67/CEE, nr. 5/67/Euratom al Consiliului din 25 iulie 1967 de stabilire a regimului financiar al președintelui și membrilor Comisiei, al președintelui, judecătorilor, avocaților generali și grefierului Curții de Justiție, al președintelui, membrilor și grefierului Tribunalului de Primă Instanță, precum și al președintelui, membrilor și grefierului Tribunalului Funcției Publice al Uniunii Europene (1),
întrucât:
(1)
Tratatul de la Lisabona creează funcția de Înalt Reprezentant al Uniunii pentru afaceri externe și politica de securitate care, în conformitate cu articolul 18 din Tratatul privind Uniunea Europeană, conduce politica externă și de securitate comună a Uniunii, prezidează Consiliul Afaceri Externe și este unul dintre vicepreședinții Comisiei.
(2)
Ar trebui stabilite condițiile de angajare a Înaltului Reprezentant al Uniunii pentru afaceri externe și politica de securitate,
ADOPTĂ PREZENTA DECIZIE:
Articolul 1
(1) Dispozițiile Regulamentului nr. 422/67/CEE, nr. 5/67/Euratom al Consiliului din 25 iulie 1967 care se aplică membrilor Comisiei, inclusiv cele aplicabile vicepreședinților Comisiei, se aplică de asemenea, prin analogie, Înaltului Reprezentant al Uniunii pentru afaceri externe și politica de securitate.
(2) Prin derogare de la articolul 2 alineatul (1) din Regulamentul nr. 422/67/CEE, nr. 5/67/Euratom al Consiliului din 25 iulie 1967, salariul lunar de bază al Înaltului Reprezentant al Uniunii pentru afaceri externe și politica de securitate este egal cu suma care rezultă din aplicarea unui procent de 130 % la salariul de bază al unui funcționar al Uniunii Europene de gradul 16, treapta a treia.
Articolul 2
Prezenta decizie se notifică Înaltului Reprezentant al Uniunii pentru afaceri externe și politica de securitate de către președintele Consiliului.
Prezenta decizie se publică în Jurnalul Oficial al Uniunii Europene.
Adoptată la Bruxelles, 1 decembrie 2009.